Mango-vlieëniers staakArgieffoto. Personeel en vlieëniers van die lugredery Mango het aangedui dat hulle gaan staak. Die vakbond Solidariteit het Sondagaand bevestig dat sy lede, wat 95% van die vlieëniers by Mango uitmaak, vanaf Maandag om 05:00 gaan staak nadat onderhandelinge “in duie gestort het”. “Die vakbond het Sondag met die bestuur van Mango byeengekom om tot ŉ moontlike skikking te kom rakende salarisonderhandelinge vir sy lede wat onder andere kapteins en eerste offisiere by die lugredery insluit,” het Deon Reyneke, adjunkhoofsekretaris by Solidariteit, gesê. Hy het bygevoeg dié ontmoeting met die bestuur van Mango het geen vrugte afgewerp nie. “Ongeag die werklikheid dat Mango se vlieëniers aansienlik minder verdien as die bedryfsnorm, het bestuur geensins daarin belanggestel om met sy werknemers te onderhandel nie. Mango-bestuur het bloot voet by stuk gehou dat hy nie sy aanvanklike aanbod van 6% sal hersien nie, terwyl die vakbond sy mandaat sou aanpas in ŉ poging om die onderhandelinge te laat slaag,” het Reyneke verduidelik. Reyneke het voorts gesê dat hoewel Solidariteit vier dae kennis van die beoogde staking, wat langer as die vereiste tydperk is, aan bestuur gegee het, was bestuur aanvanklik nie geneë om met Solidariteit te vergader nie. “Ondanks die feit dat Solidariteit deurentyd nog oorgehaal was om aktief aan die onderhandelingsproses deel te neem, het dit ŉ senior kaptein geverg om die bestuur te oorreed om hoegenaamd met die vakbond te vergader,” het Reyneke gesê. “Dit blyk weereens dat die bestuur by Mango nie daartoe verbind is om sy gekwalifiseerde werknemers tegemoet te kom wat hul salarisverhogings, wat benede markwaarde is, betref nie. Mango het Solidariteit-lede dus met geen ander keuse gelaat as om die ongewenste stap van ŉ staking te neem nie,” het Reyneke verduidelik. Maroela Media het vroeër berig Solidariteit het Vrydag reeds ŉ waarskuwing gerig dat industriële aksie dreig. Die lugrederye het teen Maandagoggend geensins op hul sosialemediaplatforms aangedui of enige beplande vlugte weens die staking geraak word nie.